תהליך מו"פ\רכש בכוחות המזוינים האמריקניים

**כללי:**


1. להלן סקירה כללית (מאוד) של תהליך המו"פ\רכש בכוחות המזוינים האמריקניים.
2. תהליך הרכש המלא מורכב מאין כמותו ומכיל דקויות שונות החורגות מהיקף המסמך.
3. מסמך זה הוא סקירה ראשונית ואפשר להרחיבו לפי דרישה.

**מערכת הרכש של משרד ההגנה**

1. מערכת הרכש של משרד ההגנה כוללת שלושה תהליכים עיקריים:
   1. תהליך ניהול הרכש (Acquisition Management Process): התהליך של משרד ההגנה המנהל את הפיתוח והרכש של אמל"ח. בתהליך זה יעסוק המסמך הנוכחי.
   2. תהליך הדמ"צ[[1]](#footnote-1) (JCIDS Requirements Process): תהליך של המטות המשולבים שמטרתו להעריך פערים ביכולות הרב זרועיות, לתת להם מענה ולשלוט בתהליך יצירת הדמ"צ. התהליך אמור לשלב את זיהוי היכולות הנדרשות עם תהליכי הרכש.
   3. תהליך התכנון, התקנון, התקצוב והביצוע (Planning Program, Budget and Execution [PPBE] Process): תהליך של משרד ההגנה העוסק בתכנון אסטרטגי, פיתוח תוכניות וקביעת המשאבים הנדרשים עבור תוכניות התעצמות קיימות ועתידיות.

**עיקרי תהליך ניהול הרכש:**

1. תהליך ניהול הרכש של משרד ההגנה הוא תהליך "מבוסס מופעים" (Events Based) וכולל חמישה שלבים. במהלך התהליך מתרחשים מספר מופעים עיקריים שבמהלכם נבחן הפרויקט הנמצא בתהליך. מופעים אלה קובעים, על סמך אמות מידה ברורות, האם להמשיך לשלב הבא.

****

1. חמש שלבים התהליך (משמאל לימין בתמונה לעיל) הם כדלהלן:
   1. ניתוח הפתרונות החומריים (Material Solution Analysis): מטרת שלב זה הוא הערכת פתרונות אפשריים ליכולות נדרשות. שלב זה עוסק בזיהוי טכנולוגיות – בשלות ושאינן בשלות - שעשויות לענות על הצורך המבצעי. המטלה העיקרית הנדרשת להשלמת שלב זה הוא גיבוש ניתוח חלופות (Analysis of Alternatives) – ניתוח יעילות מבצעית, התאמה ועלות משוערת לאורך כל חיי המערכת של פתרונות חלופיים ליכולת המוגדרת במסמך יכולות התחלתי (Initial Capabilities Document). שלב זה נפתח בנקודת החלטה הנקראת "החלטה על פיתוח חומרי" (Material Development Decision) ומסתיים באבן דרך א' (Milestone A).
   2. הבשלת הטכנולוגיה וצמצום סיכונים (Technology Maturation and Risk Reduction): מטרת שלב זה הוא צמצום סיכונים טכנולוגיים, סוגיות הנדסיות וסיכונים הנובעים מעלויות אפשריות לאורך חיי המערכת ובחינת הטכנולוגיות הנדרשות לשם יצירת המערכת המלאה. במהלך שלב זה ייבנו אבות טיפוס, יפותחו הדרישות המבצעיות באופן מדויק יותר ויקבעו "קווי הבסיס" (Baseline) של המערכת הסופית. כמו כן, במהלך שלב זה אמורה להתפתח הבנה מספקת של המערכת כדי לאפשר קבלת החלטות עסקיות טובות במעבר לשלב הבא. שלב זה מסתיים באבן דרך ב' (Milestone B).
   3. פיתוח הנדסי וייצור (Engineering and Manufacturing Development): פיתוח המערכת לפני הכנסתה לייצור סדרתי. שלב זה נחשב ל"התחלה הרשמית" של תוכנית אמל"ח. מטרת תהליך זה הוא להשלים את פיתוח המערכת, להשלים אינטגרציה מלאה של כל המערכות בתוכה, לפתח תהליכי ייצור במחירים שאפשר לעמוד בהם, להשלים ייצור של המערכת, לנסותה ולבחון אותה לפני מעבר לייצור סדרתי. שלב זה מסתיים באבן דרך ג' (Milestone C) – אבן הדרך האחרונה בתהליך.
   4. ייצור והכנסה לשירות (Production and Deployment): ייצור המערכת והכנסתה לשירות. שלב זה מתחיל בייצור התחלתי בקצב נמוך (Low Rate Initial Production – LIRP) וממשיך, לאחר החלטה ואישור, בייצור בקצב מלא. במהלך שלב זה נערכים תהליכי הניסויים המבצעיים (Operational Test and Evaluation) והמערכת מוכרזת כיכולת מבצעית ראשונית (Initial Operational Capability – IOC).
   5. מבצעים וקיום (Operations and Support): שלב בו המערכת נמצאת בשימוש מבצעי מלא. העיסוק העיקרי בשלב זה הוא בקיום המערכת ולבסוף, בהוצאתה משירות.
2. על מנת להדגיש את מורכבות התהליך המלא, רצ"ב בנספח תרשים המפרט את כל המופעים בתהליך.

בברכה,

**שמואל שמואל**

**חוקר צבאות זרים וסב"ר**

**מרכז דדו**



1. או בשמו המלא: תהליך הדרישות של מערכת פיתוח תכלול היכולות הרב זרועיות. [↑](#footnote-ref-1)